钦定古今图书集成/理学汇编/经籍典/第054卷 > 《易原》 > 序
## 钦定古今图书集成/理学汇编/经籍典/第054卷 > 《易原》 > 序

《易》自子夏、商瞿亲承圣训，数传至田何，而其流遂广。
汉、魏以来最著者，始自施、孟、梁丘、高、费世传其章句，
继而迁、固为律历之学，继而焦、京、管、郭为灾异祸福
之学。惟马、郑、虞、陆诸君子稍稍推象以穷理，至辅嗣
以清谈注《易》，与老、庄并重，始为理义之宗。五代暨唐，
皆因其说，至孔《疏》而始备，然终以为卜筮之书。故方
伎诸家，五行卦气，借以经纬天地。虽有宋陈穆、李邵
《图变》之传，亦出自术数。至于推原道学，切实践履，惟
周、程、张、朱乃号大成。至今《汉纪》十有三家，《唐志》七十
六家，《宋史》百四十家，分风劈流，各承师说，大扺不离
天人、象数、理气者近是。然或言天道而归于渺忽，或
言人事而失其本始。谈理者多不能合数，谈象者多
不能附理。气运有各说之乘除，二三有互异之制化，
诸家百氏，其始未尝不合，其既不得不分。然始何以
合？既何以分？予起而疑之，于是求之章句而不通卦
画，则“载鬼”、“劓人”、灵龟、飞鸟与暌颐、小过之画全不相
似矣。于是求之卦画而不通图数，则《河图》之十书何
以九？卦何以八？蓍何“以七？”绝不相符矣。于是求之《卦
变》而不通。《众变》则一阴一阳即五阴五阳，而四阴四
阳即二阴二阳，三阴三阳即“三阳三阴”，“刚上柔下”、“柔
来刚往”之说，又与四千九十六卦互相矛盾矣。于是
求之《卦图》而不通。众图则小大、横直各一其体，方圆、
斜曲各一其用，序互错综各一其变，终日纷拏而无
所守矣。乃多方以谋，仿佛以遇，原其辞，原其象，原其
变，原其画，原其数，冀所以冥契者不得于此，即得于
彼，故无所不疑，即无所不原。久之，而天人象数、理气，
觉有同条共贯者，则疑可释也。于是合诸家之长，参
以末议，草创《易原》一书云。